India je aj naďalej krajinou, ktorá má spoločne s Čínou najvyšší počet opatrení proti vývozu EÚ, a to 19 platných opatrení (India má štyri ochranné opatrenia a 15 antidumpingových opatrení a Čína 17 antidumpingových opatrení a dve vyrovnávacie opatrenia). Kým v prípade Indie to v porovnaní s rokom 2014 znamená pokles o sedem (antidumpingových) opatrení, v prípade Číny ide o pomerne ustálený stav, keďže sa počet opatrení zvýšil od roku 2014 o jedno opatrenie. Nasledujú Spojené štáty s 18 platnými opatreniami, väčšinou antidumpingovými, pričom dve z nich sú nové nástroje na ochranu obchodu voči vývozu EÚ (jedno vyrovnávacie a jedno antidumpingové opatrenie). Brazília má 16 (antidumpingových) opatrení, čo predstavuje pozoruhodný nárast o sedem dodatočných opatrení v porovnaní s posledným rokom. A napokon, Turecko má pomerne ustálený (12), hoci nemenný počet platných opatrení. Tento rok má však Turecko prvýkrát po dlhom čase viac platných antidumpingových (7) než ochranných opatrení (5).

Uplatňovanie nástrojov na ochranu obchodu sa reguluje v rámci príslušných dohôd a judikatúry Svetovej obchodnej organizácie (ďalej len „WTO“). Takéto pravidlá sa musia prísne dodržiavať v záujme riadneho fungovania multilaterálneho systému WTO. Nesprávne uplatňovanie nástrojov na ochranu obchodu vedie k nezákonným a neoprávneným opatreniam, ktoré majú negatívny vplyv na voľný a spravodlivý obchod. Týka sa to najmä ochranných opatrení, ktoré sú nástrojom najviac obmedzujúcim obchod, lebo opatrenia sa vzťahujú na všetky krajiny pôvodu bez ohľadu na to, či individuálne zvyšujú vývoz a/alebo spôsobujú ujmu. V príslušnej judikatúre WTO sa preto stanovili vyššie normy pre využívanie ochranných opatrení.

Ako už bolo uvedené, veľká väčšina nových konaní v roku 2015 sa týkala oceliarskeho sektora, ktorý čelí celosvetovej kríze, najmä v dôsledku nadmernej kapacity. Spojené štáty americké v roku 2015 uložili dočasné vyrovnávacie opatrenia a niekoľko rozvojových krajín začalo ochranné prešetrovania (India začala dve konania a po jednom konaní začalo Čile, Malajzia, Vietnam a Zambia). Vzhľadom na to, že ochranné opatrenia pôsobia erga omnes, mohli by viesť k výkyvom na trhu, napriek tomu sa v čase prípravy tejto správy nezdalo, že by sa toto riziko prejavilo.

Z hľadiska nových prešetrovaní, v roku 2015 sa začalo 18 ochranných prešetrovaní, 18 antidumpingových prešetrovaní a jedno antisubvenčné prešetrovanie. To je o niečo menej než v roku 2014 (37 v porovnaní so 41).

Antisubvenčné konania si vyžadujú pomerne intenzívnu činnosť z dôvodu diskusie súvisiacej s charakterom podpory EÚ, najmä v prípadoch týkajúcich sa spracovaných poľnohospodárskych výrobkov. Pokiaľ ide o pomoc EÚ, z Komisie sa stáva priamo zainteresovaná strana, ktorá musí spolupracovať a vyplniť osobitný dotazník. Napríklad v kanadskom konaní týkajúcom sa rafinovaného bieleho cukru z Kanady a v egyptskom konaní v súvislosti so syrom Edam sa Komisia aktívne zúčastňovala na konaní s cieľom preukázať, že tieto programy EÚ sú podľa pravidiel WTO príliš všeobecné, a tak by sa nemali riešiť prostredníctvom nástrojov na ochranu obchodu. Jej zásah bol v druhom prípade úspešný, ako sa uvádza ďalej v tejto správe.

Vo februári 2015 začali orgány Spojených štátov antidumpingové prešetrovanie proti dovozu nenatieraného papiera s pôvodom, okrem iných krajín, v Portugalsku (hospodársky záujem pre výrobcov z EÚ vo výške približne 105 miliónov EUR). Vo svojom predbežnom rozhodnutí Ministerstvo obchodu USA (USDOC) rozhodlo, že vývozca z EÚ počas prešetrovania nespolupracoval. V dôsledku toho USDOC uložilo na spoločnosť predbežné dumpingové rozpätie vo výške 29,53 % na základe využitia nepriaznivých dostupných faktov.

Komisia v spolupráci s dotknutým vývozcom z EÚ zasiahla priamo na USDOC a tvrdila, že spoločnosť v skutočnosti riadne spolupracovala. Ministerstvo obchodu USA vo svojom konečnom rozhodnutí rozhodlo o znížení dumpingového rozpätia na úroveň 7,8 %.

3.2.3.Turecko – neboli zavedené žiadne ochranné opatrenia pre tlačiarenský a listový papier

Turecko vykonalo ochranné prešetrovanie týkajúce sa tlačiarenského a listového papiera, na ktorom mala EÚ významný hospodársky záujem: približne 175 miliónov EUR. Z verejne dostupných dôkazov vyplývalo, že tento prípad bol pomerne nepresvedčivý. Komisia a subjekty odvetvia pri niekoľkých príležitostiach koordinovane zasiahli a prešetrovanie bolo v auguste 2015 ukončené bez zavedenia opatrení.

3.2.4.Maroko – zníženie negatívneho vplyvu ochranných opatrení

Komisia v spolupráci so subjektmi odvetvia zasiahla do ochranného prešetrovania, ktoré sa týkalo jemných oceľových plechov valcovaných za studena a pokovovaných alebo potiahnutých oceľových plechov a na ktorom mali vývozcovia z EÚ hospodársky záujem vo výške približne 130 miliónov EUR. Hlavným cieľom bolo zabrániť tomu, aby sa významné dovozy z EÚ do slobodného pásma v Tangeri vyňali z prešetrovania a rozsahu pôsobnosti opatrení, a poukázať na to, že medzi zvýšením dovozu a ujmou domácemu priemyslu neexistuje nijaká časová zhoda. Zásahy Komisie boli úspešné, keďže negatívny účinok opatrení sa znížil.

3.2.5.Egypt – nezistená nijaká vážna ujma pri ochranných prešetrovaniach týkajúcich sa automobilových batérií a bieleho cukru

Egypt v decembri 2014 začal ochranné prešetrovanie týkajúce sa automobilových batérií, na ktorom mali vývozcovia z EÚ hospodársky záujem vo výške približne 40 miliónov EUR. Komisia zasiahla prostredníctvom písomných podaní a účasťou na verejných vypočutiach a konzultáciách na základe dohody Euromed s cieľom poukázať na to, že analýzy ujmy a príčinnej súvislosti neboli presvedčivé. Prešetrovanie bolo v decembri 2015 ukončené bez uloženia opatrení.

V apríli 2015 Egypt začal ďalšie ochranné prešetrovanie týkajúce sa bieleho cukru, čo predstavovalo hospodársky záujem pre vývozcov z EÚ vo výške približne 35 miliónov EUR. Súčasne boli uložené predbežné opatrenia. Konanie sa vyznačovalo závažnými nedostatkami: najmä, domáci priemysel sa vyvíjal pozitívne a nedošlo ani k nedávnemu prudkému a náhlemu nárastu dovozu, ani k vážnej ujme. Na základe dôrazných zásahov Komisie v spolupráci s priemyselným odvetvím egyptské orgány dospeli vo svojej správe z októbra 2015 k záveru, že egyptský priemysel skutočne neutrpel vážnu ujmu, čo vo februári 2015 viedlo k oficiálnemu rozhodnutiu ukončiť prešetrovanie bez opatrení.

3.2.6.Filipínska republika – zníženie ciel uložených na novinový papier

Filipíny v roku 2013 začali ochranné prešetrovanie proti dovozu novinového papiera, ktoré by mohlo mať vplyv na dovoz zo Spojeného kráľovstva, z Fínska, Nemecka a Holandska a ktoré pre výrobcov z EÚ predstavovalo hospodársky záujem vo výške približne 8 miliónov EUR. Komisia bola do konania zapojená od úplného začiatku a úzko spolupracovala so subjektmi odvetvia a zainteresovanými stranami na riešení právnych nedostatkov, ktoré sa nachádzali v podnete a v rozhodnutiach zverejnených prešetrujúcimi orgánmi. Komisia v období rokov 2013 až 2015 zasiahla niekoľkokrát, a to písomne aj ústne. Posledné zásahy sa uskutočnili v marci 2015 tesne pred prijatím konečného rozhodnutia. Výsledkom koordinovaného úsilia sa napokon podarilo znížiť výšku ochranných ciel o 60 % približne zo 46 EUR na 18 EUR za metrickú tonu novinového papiera.

3.2.7.Jordánsko – ukončenie ochranného prešetrovania bez prijatia opatrení

Ochranné prešetrovanie týkajúce sa dovozu papiera A4 s hospodárskym záujmom pre vývozcov EÚ vo výške približne 4 milióny EUR sa začalo na základe nedostatočných dôvodov v auguste 2014. Konkrétne sa zdalo, že ťažkosti, ktoré utrpel miestny priemysel, boli spôsobené predovšetkým neefektívnosťou a problémami s kvalitou. Priemysel EÚ bol týmto konaním veľmi znepokojený, keďže sa v tomto sektore pozoroval „nákazlivý účinok“, konkrétne podobné prešetrovania začalo Maroko, Turecko a Spojené štáty. Na základe dôrazných zásahov Komisie (písomné podanie, účasť na verejných vypočutiach a konzultáciách na základe dohody o pridružení) sa prešetrovanie v novembri 2015 ukončilo bez prijatia opatrení.

3.2.8.Ostatné prípady, ktoré treba uviesť